google/wiki40b huggingface dataset:
Kristian Strøm

Skøyteløper og idrettsleder

Strøm representerte Hortens Skøiteklub. Han ble norgesmester 4 ganger i årene på rad mellom 1916 og 1920, ingen mester ble kåret i 1918 da Strøm hadde laveste plassiffer men ingen distanseseire og Frithjof Paulsen hadde to distanseseire men ikke laveste plassiffer. Den internasjonale karrieren ble avbrutt av verdenskrigen 1914-18. Strøm deltok bare i to internasjonale mesterskap, EM og VM i 1914, der han ble nr. 4 og nr. 7.
4. februar 1917 satte Strøm verdensrekord på 5 000 meter på Øya stadion i Trondhjem med tida 8.33,7.
Strøm var formann i Norges Skøyteforbund 1929–31. Han etterfulgte den tidligere redaktøren og bandydommeren Anders Melteig og den tidligere skøyteløperen Oskar Olsen etterfulgte Strøm i formannsvervet i det norske skøyteforbundet.

Familie, yrke og politisk arbeid

Han var sønn av gårdbruker Jens Kristian Strøm og hustru Hilda. Han ble født på farens hjemtrakter rundt Trondhjem og vokste opp på Tveiten gård i Borre herred. I 1911 startet faren et grønnsaksgartneri, som Kristian Strøm overtok og utvidet til å dyrke vinter- og sommerfrukter, grønnsaker og snittblomster. Han var medlem av Gartnerhallens distriktsstyre for Vestfold og Telemark 1946–1962.
Politisk var Strøm medlem av Borre herredsstyre og formannskap, innehaver av en mengde andre kommunale verv, formann i Borre og Nykirke Høireforening samt varamedlem av Vestfold Høires fylkesstyre 1945–1951.
Septimusikk 3

Septimusikk 3 er et musikkalbum med Septimus, utgitt i 1983.
Ventral

Ventral (fra latin ventr, buk) er et begrep som brukes i anatomi om noe som vender fortil, mot buken eller magen. Ventral betyr det motsatte av dorsal.
På truncus brukes ventralt om noe som er i retning buken. For dyr som flyr, svømmer eller går på fire bein viser retningen nedover. For mennesker, og dyr som står oppreist, vil begrepet gjerne være synonymt med anteriort.
Carabus clathratus

Utbredelse

Carabus clathratus finnes i nesten hele Europa, men mangler helt, eller er noe sjeldnere helt i sør og vest. Den er utbredt østover  i Asia. Finnes i Norge, men er sjelden.

Utseende

Carabus clathratus er mellom 22-28 mm lang. Kroppen er metallisk farget i bronse, grønn eller mer svart. Slekten Carabus er slekten med de «ekte jordløperne».  Beina er lange løpebein, kroppen er elegant bygd. Dekkvingene har, på hver av dekkvingene, to lengdestrimler eller langsgående opphøyde kjøler, mellom disse har dekkvingene en rekke (punktrekker) av tydelige fordypninger eller punkt.  Antennens tredje og fjerde ledd med en lang børste/børster i spissen, mens leddene ellers er bare (nakne)  og helt uten fine korte hår. (Krever forstørrelse for å se).

Levevis

Carabus clathratus er vanligvis nattaktiv og lever som predator på andre dyr. De lever på fuktige lokaliteter, langs vassdrag vanligvis i nær tillknyttning til vann.  De voksne sees fra våren og helt til utpå høsten. De overvintrer som voksen (imago), nedgravd i et hulrom under en stein eller en rot.
Larvene er mørke og opptil 30 mm lange. De lever som predatorer, skjult i øverste laget av jorden.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Fliksidedøgnfluer

Utseende

Middelsstore, slanke døgnfluer, oftest brunlige på farge. Hodet er forholdsvis stort, hos hannen med store, oppsvulmede fasettøyne. Vingene er lange og temmelig smale, som oftest glassklare, med markerte, mørke årer. Fra den bakerste lengdeåren i forvingen går det flere, korte, bølgete tverr-årer til bakkanten. Beina er spinkle, frambeina lange og tynne, bakfoten (tarsen) er lengre enn leggen (tibia). De voksne dyrene har to lange haletråder. Nymfene (najadene) er avlange, omtrent spoleformede, vanligvis gulbrune. Hodet har ganske store, runde fasettøyne. Langs bakkroppssidene har de bladformede trakégjeller med tydelige, mørke trakéer. De har tre sylindriske haletråder som er kortere enn bakkroppen.

Levevis

Denen familien lever mest i sakteflytende elver. Nymfene er aktive svømmere.
Fliksidedøgnfluer tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (Eng.). Ved klekking vil subimagostadiet flyte opp til overflaten, hvorpå døgnfluen svømmer inn til land. Der kryper den opp i vegetasjonen før imago klekkes.
Periclitopa

Utseende

Middelsstore (13–18 millimeter), avlange, gulbrune oldenborrer. Forkroppen er tett kledt med lange, lyse hår, dekkvingene er parallellsidige og blanke. Antennene er 10-leddete, ytterst med en vifte av tre lange blader.

Utbredelse

Slekten er kjent fra Sør-Afrika, Mosambik og Zimbabwe.
Fablab

Et fab lab (fabrication laboratory) er et skaperverksted. Det er et verksted hvor det er digitale og analoge verktøy som medlemmer kan bruke til å skape ting.
Fablab finnes over hele verden og hvert Fablab er utstyrt med de samme digitale verktøy, som laserkutter, 3D-printere, CNC-fres. mikrokontrollere mm.
Fablab Foundation er den ikke-kommersielle hovedorganisasjonen for alle Fablab rundt om i verden. Fablab Foundation startet i 2009 og driver blant annet FabAcademy, som er en utdanning i praktisk bruk av verktøy i et Fablab.
Grønnpraktbille

Utseende

En middelsstor (ca. 15 mm), blankt svart praktbille med bronseaktig metallglans. Antennene er omtrent så lange som hodet og pronotum til sammen. Pronotum er trapesformet, fint og nokså tett punktert, blankt. Dekkvingene har dype, regelmessige punktrekker, områdene mellom punktrekkene er ganske fint punktert. Den ligner Buprestis rustica, men dekkvingenes overflate er flatere, ikke så tydelig "bølgete" som hos denne. Et annet godt kjennetegn er at den har gule flekker i pannen, og at undersiden av det bakerste bakkroppsleddet er for det meste gult.

Levevis

Larvene utvikler seg i gamle furutrær som har vært døde i minst fem år. Arten er dermed avhengig av god tilgang på død ved, og den har gått mye tilbake de siste tiårene og er regnet som truet. Den er listet som Utilstrekkelig kjent (DD) på den norske rødlisten fra 2006.
Den kan av og til gjøre noe skade på furutømmer i bygninger.

Utbredelse

Arten er meget vidt utbredt. Den finnes i hele Europa bortsett fra De britiske øyer og Island, dessuten i Nord-Asia og i Afrika. I Norge finnes den på Østlandet.
Therme Vals

Therme Vals er et kurbad som ligger i den sveitsiske kommunen Vals i kantonen Graubünden. Bygget ble tegnet av den sveitsiske arkitekten Peter Zumthor og sto ferdigstilt i 1996. I 1998 ble det fredet.
Bygget ser ut som del av et steinbrudd med uttak for blokker av stein. Veggene er konstruert av gneisskiver av forskjellig tykkelse. I hver blokk er et rom. Det er enten et bad (kaldtbad, varmebad, dusj og så videre) eller et rom for massasje eller for å slappe av.
70 år i jubel

70 år i jubel er et musikkalbum med Aage Samuelsen og dansebandet Jiws Kvintett og kor, utgitt i 1985.
The Resistance

Mottakelse

Etter utgivelsen har albumet stort sett fått gode kritikker. Basert på 23 anmeldelser har "The Resistance" fått en gjennomsnittlig poengsum på 72 (av 100) ved Metacritic.
Allmusic trakk frem «Guiding Light», «United States of Eurasia», og «Exogenesis» som albumets høydepunkter der de kalte det, «i det store og det hele en fantastisk plate». I et intervju med The Sunday Times, Dan Cairns uttalte at at "Muse hadde laget et genialt, briljant og vakkert album". 
Mye av rosen har vært rettet mot den tredelte symfoniske «Exogenesis». The Fly gikk så langt at de delte anmeldelsen av platen i to, der de gav poengsum 5 av 5 for «Exogenesis», som de omtalte som ren briljanse, mens resten av platen fikk poengsum 3.5 av 5. 
Queens gitarist, Brian May, roste det Queen-påvirkede lydbilde Muse hadde på albumet og uttalte: «I love it, I think It's great stuff» til BBC. Og han trakk frem sangen «United States of Eurasia» som han kalte briljant utført.
I Norge uttalte blant annet Aftenpostens anmelder at etter starten med «Uprising» og «Resistance» «...faller rockeren fra, mens den som velger å åpne for de nesten untenkelige, symfoniske elementene kan være med videre. Og da er det ikke småtteri som venter. Det spørs om det kommer ut mer ambisiøse album enn dette i år» og gir albumet terningkast fem.
Neptun sildeoljefabrikk

Neptun sildeoljefabrikk er et kulturminne på Melbu i Vesterålen.
Fabrikken ble satt i drift år 1910. Lenge var produksjonen basert på sild. Da det ikke lenger var tilgang på sild som råstoff ble det satset på lodde. I 1980-åra sviktet også tilgangen på dette råstoffet, slik at fabrikken ble nedlagt i 1986. Alt utstyr solgt til Marokko.
Sildeoljefabrikken er et industrielt kulturminne. På 1900-tallet var det mange fabrikker av denne type i Fiskeri-Norge, og få er bevart. Mange av dem ble, som Neptun, satt i drift på begynnelsen av århundret, og nedlagt i 1980-årene. Neptun sildeoljefabrikk står på Riksantikvarens liste over prioriterte tekniske og industrielle kulturminner. Denne lista omfatter ti anlegg av ulike typer, og er basrt på et omfattende registreringsarbeid. Av bevarte sildeoljefabrikker ble det satset på vern av fabrikken på Svinøya i Melbu.
Fra 1991 er bygningene forvaltet og formidlet som en del av Norsk Fiskeindustrimuseum som ble opprettet våren 1991. Norsk fiskeindustrimuseum er landsdekkende på sitt fagområde og har en nasjonal funksjon.
På nettestedet www.industrimuseum.no presenteres Neptun sildeoljefabrikk som ett av ti industrianlegg som i dag er museer.
Neptun sildeoljefabrikk står som et kontrastfylt møte mellom natur og kultur og er et ruvende vitnesbyrd om et spennende stykke norsk og nordnorsk industrihistorie.
AIRCOM International

AIRCOM International er et britisk IT-selskap som leverer nettverksløsninger og radioplanlegging for mobilnett innen WIMAX, GSM, UMTS, CDMA m.fl. Selskapet er spesialisert på skreddersøm av nettplanlegging og -utvikling, og ble grunnlagt i 1995.
Selskapet har kontorer i 18 land, og har levert tjenester i 118 land.
Greentree-avtalen

Greentree-avtalen var den formelle traktaten som markerte slutten på grensedisputten mellom Kamerun og Nigeria over den olje- og gassrike Bakassi-halvøyen. Disputten går tilbake så langt som 1913, og det har vært væpnede konflikter grunnet disputten i 1981, 1994 og 1996 mellom Kamerun og Nigeria over halvøyen. Disputten ble løst 10. oktober 2002 i Den internasjonale domstolen i Haag, som erklærte at halvøyen tilhørte Kamerun, selv om den de facto hadde tilhørt Nigeria tidligere.
12. juni 2006 ble selve avtalen mellom landene signert. Nigerias president Olusegun Obasanjo og Kameruns president Paul Biya signerte den, som formelt overførte landet til Kamerun og gjorde at begge parter trakk sine militære styrker ut av området. De nigerianske troppene skulle ha forlatt området i løpet av 60 dager, men dette ble forlenget med 30 dager, i tillegg til at Nigeria fikk beholde administrasjonen sin og politiet i området i to år til.
En komite ble satt opp, med representanter fra Kamerun, Nigeria, FN, USA, Tyskland, Frankrike og Storbritannia for å overse prosessen og at avtalen ble iverksatt.
14. august 2008 ble området formelt overført til Kamerun.
Serena (film)

Handling

Satt til depresjonsæraen i 1930-årene. George Pemberton (Bradley Cooper) eier et tømmerfirma i Nord-Carolina, men fremtiden til hele firmaet settes i fare når han får vite at kona Serena (Jennifer Lawrence) ikke kan få barn.
Wolf Creek-demningen

Wolf Creek-demningen er en demning med et vannkraftverk (elvekraftverk) i Russell County, delstaten Kentucky i USA. Kraftverket har en installert produksjonskapasitet på 270 MW, fordelt på 6 turbiner.
Auduns borg

Auduns borg (også kjent som Audunsborg og Hegrenes-borgen) er ruinene av et borganlegg og slott i stein ved Hegranes i Jølster kommune, Sogn og Fjordane. Ruinene stammer fra baron Audun Hugleikssons borg på Ålhus. Borgen ble trolig oppført på slutten av 1200-tallet, men det er usikkert om det ble ferdigbygget. I dag er kun fundamentene bevart, under et torvlag i en forhøyning ved Jølstervatnets bredder.

Beskrivelse

Borgruinene ligger i strandkanten ytterst ute på et nes på nordsiden av Jølstravatnet. Den har vannkanten mot tre sider og var således lett å forsvare. Ruinene viser at bygningen har vært ca. 22 meter lang og 13 meter bred, med indre mål på 18 meter i lengde og 9 meter i bredde. Den var sannsynligvis modellert etter Håkonshallen i Bergen, som var dobbel så lang og bred. Dersom dette stemmer ville borgen ha hatt tre etasjer i massive murer, med et lager i første etasje, oppholdsrom i andre og festsal i øverste.
Ved Ålhus kirke, som ligger noen hundre meter mot nordøst, er det oppbevart en gammel dør i våpenhuset. Denne har smijernsbeslag i form av liljer og den skal visstnok stamme fra borgen, selv om det er vel så sannsynlig at den stammer fra en tidligere stavkirke som skal ha stått i nærheten.

Antikvariske og arkeologiske undersøkelser

Borgruinen er nevnt i skriftlige kilder allerede fra 1600-tallet, og beskrevet av bergensbispen Jacob Neumann i 1823.
Borganlegget ble første gang utgravd av Arne Tolf Egge, der sto for kostnaden ved utgravingen. Og så dokumentert av Gerhard Fischer i 1934. Året før hadde grunneieren på Hegrenes observert vekstspor i gresset over murene og han hadde satt igang med sine egne utgravninger. Under disse gravearbeidene ble det påtruffet murverk så vel som skjelettrester. Professor Haakon Shetelig ved Universitetet i Bergen ble varslet og Fischer ble sendt for å dokumentere det som var gravd fram. 
I 1960 vart det reist ein minnestein på Ålhus. Hovudmotivet er henta frå baron Auduns segl. Steinen er hoggen av Jørgen P. Solheimsnes frå Jølster.
I 2010 gjennomførte Norsk institutt for kulturminneforskning (NIKU) en geofysisk undersøkelse av borgen og de nærliggende områdene. Resultatene fra disse undersøkelsene bekrefter i stor grad opplysningene fra Neumann
Loïc Feudjou

Klubbkarriere

Feudjou fikk sin seniordebut i tredjedivisjon for Botafogo FC i 2010. Han fikk kontrakt med Coton Sport FC i desember 2011. Feudjou var egentlig klubbens tredjevalg, bak Kassaly Daouda og Jean Efala, men fikk spille de første kampene i sesongen og ble dermed klubbens førstevalg. I september ble han knyttet til Premier League-klubben Reading, men fikk ikke kontrakt.
I 2013 var Feudjou en viktig spiller for Coton Sport, da klubben nådde semifinalen i CAF Champions League og i tillegg vant både serien og cupen.

Internasjonal karriere

23. februar 2012 ble Feudjou kalt opp til Kameruns tropp til kvalifiseringskampen til afrikamesterskapet i 2013, mot Guinea-Bissau. Han fikk sin debut 29. mai 2014, da han ble byttet inn for Charles Itandje i 1–2 tapet mot Paraguay.
7. juni fikk Feudjou spille sin første landslagskamp fra start, i 1–0 seieren mot Moldova. Feudjou var i den kamerunske troppen til VM i fotball 2014 i Brasil.
Carroll County (Iowa)

Navn

Fylket er oppkalt etter Charles Carroll of Carrollton, som undertegnet USAs uavhengighetserklæring.
Nephele

Utseende

Middelsstore til store (vingespenn 70-100 millimeter), kraftige, vanligvis mørkt brunlige svermere. Forvingen har vanligvis få markerte tegninger, men kan ha et lyst tverrbånd.

Levevis

Larvene er funnet på planter i fikenslekten (Ficus, Moraceae) og slekten Carissa (Apocynaceae).

Utbredelse

Slekten er utbredt i Afrika og Australia, men synes å mangle i Asia.
Yanshan (Cangzhou)

Yanshan (kinesisk: 盐山县; pinyin: Yánshān Xiàn) er et fylke i provinsen Hebei i Folkerepublikken Kina. Det er del av byprefekturet Cangzhou.
I 1999 var folketallet på 399 743 innbyggere.

Samferdsel

Kinas riksvei 205 passerer gjennom området. Den begynner i Shanhaiguan og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Frederik Ludvig Danneskiold-Laurvig

Karriere

Han var sønn av Ferdinand Anton Danneskiold-Laurvig og Ulrike Eleonore Reventlow. 18 år gammel ble han i 1735 utnevnt til kammerherre og kaptein ved Grenaderkorpset, men ble året etter forsatt til Garden til Fods. Den unge greven oppholdt seg en del ved hoffet og avanserte samtidig med at han mottok flere kongelige nådesbeviser. I 1738 ble oberstløytnant i infanteriet, 1743 hvit ridder, 1746 genraladjutant hos kongen og premiermajor ved garden, 1747 oberst ved infanteriet, 1749 fikk han rang med gehejmeråder og ble sjef for Kongens Livregiment i København. I 1753 ble han utnevnt til kommandør for Livgarden, og da hans far døde i 1754 ble han dessuten overstallmester og arvet grevskapet og godsene. Året etter ble han generalmajor og fikk 1757 tildelt ordenen l'union parfaite. 
Da krigen brøt ud i 1762 ble Danneskiold-Laurvig utnevnt til generalløytntant og fulgte hæren som sjef for 1. brigade av 1. divisjon, da den under Claude Louis de Saint-Germain rykket inn i Mecklenburg. Få måneder etter at armeen hadde fått ordre om å rykke tilbake, døde greven i Lübeck den 12. august 1762.

Ekteskap

25. august 1744 hadde han giftet seg med Anna Joachimine Ahlefeldt, datter av gehejmeråd Hans Adolph Ahlefeldt (1679–1761).
Etter å ha arvet grevskapet Laurvigen, forsøkte Danneskiold-Laurvig å rydde opp i korrupsjon og dårlig styre blant grevskapets betjenter. Han vernet om Bøkeskogen i sitt grevskap og lot oppføre bygningen til Laurvig Hospital. Ved sin død etterlot han like mange penger til hospitalet som faren i sin tid hadde gjort.
Da paret ikke etterlot seg barn, gikk grevskabet og godsene over til broren, admiral Christian Conrad Danneskiold-Laurvig.
Fylkesvei 4640

Fylkesvei 4640 går mellom Kvalvåg og Idse i Strand kommune. Veien er 2,8 km lang.
Frem til 2019 hadde veien betegnelsen fylkesvei 535.
Coenyropsis

Utseende

Nokså små (vingespenn 30-38 millimeter), brune sommerfugler. Oversiden er brun, med en øyeflekk med to hvite kjerner i spissen av overvingen og et par mindre flekker på bakvingene. Flekkene kan være omgitt av et oransje felt.
Undersiden er farget omtrent som oversiden.

Levevis

Disse sommerfuglene lever på savanner, gjerne i nærheten av tornebusker. Som vanlig for ringvinger har den en langsom og vinglete flukt. Livssyklusen er ukjent men larvene lever sannsynligvis på gras.

Utbredelse

Slekten er utbredt i det sørlige og østlige Afrika, nord til det sørlige Kenya.
BLNO 2012/13

BLNO 2012/13 var det øverste nivået i norsk basketball for menn 2012/13-sesongen. Tromsø Storm vant ligaen foran Centrum Tigers og Bærum.
McKinsey & Company

Historie

Selskapet ble dannet av James O. McKinsey i Chicago i 1926. McKinsey opplevde en akselerende vekst under ledelse av Marvin Bower, som ifølge Harvard Business School er kjent som grunnleggeren av management consulting. McKinsey er i dag et globalt firma og har 96 kontorer i 50 land.
Blant norske organisasjoner som har leid inn McKinsey-konsulenter er Statoil, Telenor og DNB, Oljefondet, Regnskogfondet og Oslo universitetssykehus.
Berjozovyjeøyene

Berjozovyjeøyene (russisk Берёзовые острова; Berjozovyje osrtova, betyr «Bjørkeøyene») er en øygruppe i Leningrad oblast i Russland. Øyene ligger innerst i Finskebukta, like utenfor byen Primorsk og Det karelske nes. 
Det er femten øyer i gruppen og den største er Bolsjoj Berjozovy (Store Berjozovy). Andre øyer er Zapadny Berjozovy (Vest-Berjozovy) og Severny Berjozovy (Nord-Berjozovyj). Øyene strekker seg 200 km langs kysten og har et totalt areal på 92 km². Fuglene er en del av et fuglereservat og ett av Ramsarstedene i Russland.
Mellom de to verdenskrigene hørte øyene til Finland og kommunen Koivisto (svensk Björkö). Den største bosetningen på øyene var da Saarenpää. Øyane har gitt nabn til Björkö-traktaten (1905).
Perminalen

Perminalen hotell er et hotell i Nedre Slottsgate i Oslo. Hotellet er et av forsvarets to permisjonshotell (det andre er Perminor i Tromsø). De siste årene har også Perminalen fungert som fast forlegning for soldater som tjenestegjør ved Akershus kommandantskap og andre avdelinger i Oslo, og som ikke bor i egen bolig.

Historie

Perminalen var tidligere Forsvarets permisjonssenter i Oslo og var da primært et velferdstilbud for soldater, befal og andre med tilknytning til Forsvaret. Nå er hotellet åpent for alle som ønsker rimelig overnatting i Oslo. Opprinnelig het hotellet «Oslo Soldatherberge» og var innviet i en tyskerbrakke ved Frogner gård i 1954.
Navnet Perminalen kom først til i mars 1968 etter en navnekonkurranse. På dette tidspunkt var hotellet forbeholdt militærets personell.
Perminalen ble så flyttet fra Frogner gård til Nedre Vollgate 18 hvor de holdt til inntil bygningen ble solgt til Stortinget i 1997.
I 1998 ble Perminalen åpnet for hele den norske befolkning i nye lokaler sentralt i Oslo (Øvre Slottsgate 2) . Noe som har vært populært blant backpackere og andre reisende.
Paraleptoeme

Utbredelse

Slekten er kjent fra den Demokratiske Republikken Kongo.
Wuqiao

Wuqiao (kinesisk: 吴桥县; pinyin: Wúqiáo Xiàn) er et fylke i provinsen Hebei i Folkerepublikken Kina. Det ligger under byprefekturet Cangzhou.
Fylket hadde 274 184 innbyggere i 1999.

Akrobatikkultur

Wuqiao fylke har i århundrer vært kjent for sine akrobater. Gravmæler fra Det østlige Wei-dynastis tid (534-550) under Sør- og Norddynastiene (386-581) funnet i 1958 i landsbyen Xiaomachang i Wuqiao viser en rekke akrobatiske oppvisninger. Det var imidlertid fra Yuandynastiets tid (1271–1368) at Wuqiaos akrobatikk fikk nasjonalt ry. Tidligere var akrobatene fra Henan av størst betydning. Men da Yuandynastiet ble opprettet og hovedstaden ble flyttet fra Kaifeng til Beijing at Wuqiao, som ligger nær Bewijing, begynte å blomstre i dette henseende. Fylket har holdt fast på sin spesialitet hele tiden siden da.

Samferdsel

Kinas riksveier 104 og 105 løper også gjennom Wuqiao. De begynner i Beijing, løper sørover og deler seg etter Dezhou. Riksvei 104 fortsetter da til Jinan, Xuzhou, Nanjing, Hangzhou, Wenzhou og ender opp i Fuzhou, mens 105 løper til Jining, Shangqiu, Jiujiang, Nanchang og Guangzhou, og ender opp i Zhuhai.